KragDag 2017: Die plek om te wees! - Solidariteit WêreldSolidariteit Wêreld
Tuis › Nuuskantoor › KragDag 2017: Die plek om te wees!
KragDag 2017: Die plek om te wees!
Die enigste Afrikaanse buitelug selfstandigheid-ekspo, KragDag, het vandag by die Diamantvallei Landgoed net buite Pretoria begin en sal tot Saterdag, 17 Junie, die publiek bekendstel aan nuwe, praktiese selfdoenidees en oplossings rakende volhoubaarheid, hernubare energie en aanverwante aangeleenthede.
Dié buiteluguitstalling is soveel meer as net ʼn leersame ervaring. Daar is iets van alles en elke lid van die gesin se belangstelling sal beslis geprikkel word. Pa kan homself met die jongste tegnologiese en innoverende ontwikkelings bemagtig, terwyl ma rustig deur die verskeidenheid stalletjies kan wandel. Die kinders sal, anders as wat die spreekwoord lui, gehoor maar nie gesien word nie. Aktiwiteite soos kaskarry, boeresport en glybane sorg vir ure se genot en sal sorg dat jou kinders slegs aan jou rokspante sal kom klou wanneer hulle honger is en lus is vir ʼn worsbroodjie, vetkoek of pannekoek.
Hier heers ʼn vriendelike en ontspanne atmosfeer op die terrein, met rustige musiek, ʼn groot verskeidenheid kosse en lekker warm kondensmelk-koffie wat sal help om die winter se koue te verdryf.
Die ekspo beloof om jou die geleentheid te bied om inligting te bekom, selfbehoudoplossings beter te verstaan en beter toegerus te word om die regte besluite te neem.
Die toegangsgeld is R70 per volwassene, terwyl kinders onder 18 jaar KragDag gratis kan bywoon.